Ai

Ai
--

Ai, ahogy Izumóban jelent meg (Kép forrása: 74a0d0d3b08dac51218d3d8a4de23766.jpg)

### Kaszt

*"Vagy a világ pusztul ebben a formában, vagy Ai veszíti el önmagát." - Kagutsuchi, a Vörös Démonkirály Ai-ról*

Ai nem játékos katakter a Henka no Rei kalandban, az egyik fő antagonista. A Vörös Démonkirály, Kagutsuchi, és egy sötét papnő, Aitoshi lánya. Több karakter is kötődik hozzá, vagy a múltban, vagy a jelenben.

## Megjelenés

Ai nem túl magas, de látványosan szép nőként van lefestve, többször is megjegyzik, hogy gyönyörű. A legjellegzetesebb tulajdonsága két vérvörös szeme, ami nagyon hasonlít az apjáéhoz - az is kiderül, hogy ő maga rendkívüli módon hasonlít az anyjára, Aitoshira a szemeit leszámítva. A haját legtöbbször szinte teljesen kibontva hordja, a tincsei feketék és egyenesek, de gyakran visel valamilyen hajdíszt. A történet során többször látni kiseru pipával a kezében.

Az öltözködésére általánosságban jellemző a vörös és a fekete szín, a ruhái pedig jellemzően elég drágák. Gyakran öltözködik kihívóan.

## Személyisége

A történet eddigi eseményeiből Ai személyiségéről meglehetősen zavaros képet lehet alkotni. Egyes jelenetekben (Sajorana álmaiban, Itoshi előtörténetében, sőt, akár a történeten belül is) kifejezetten gonosz, könyörtelen alaknak tűnik, aki lelkiismeretfurdalás nélkül öl akár ártatlanokat is, és okoz fájdalmat. Még Arashi mellett is előfordul, hogy elveszti a fejét, megüt valakit, vagy egyenesen kijelenti, hogy a halálát kívánja. Teljes mértékben határozott, és kifejezetten manipulatív - Itoshi előtörténetében egy elpusztított falu lakóira is közli, hogy "már nem volt szükség rá, hogy éljenek", amikor pedig a fiú ellene fordul, őt is leszúrja.

Arashi izumói történetszálán azonban egészen más arcát mutatja. Mind a férfivel, mind a többi szellemmel és félszellemmel, akik követik, kifejezetten kedvesen és gyakran gondoskodóan viselkedik (a vásárban például ajándékokat vesz nekik), az egyik lány, Kiri azt is megemlíti, hogy ő mentette meg az életét. Arashi személyes bizonytalanságaira nagy empátiával reagál, gyakran ártatlanul viccelődik, flörtöl vele, mikor pedig a céljairól kérdezi, azt állítja, egy új világot akar felébredni, ahol a félszellemeknek sem kell lesütött szemmel járniuk. Később, Aitoshi megjelenésekor sebezhetőnek és törékenynek mutatkozik, ami látszólag egészen idegen a korábbi stílusától.

## Története

### Gyermek és fiatalkora

Ai születésének körülményeiről egyelőre nem derült ki sok. Tudni lehet, hogy a Vörös Démonkirály, Kagutsuchi, és egy sötét papnő, Aitoshi lánya, aki valószínűleg Kagutsuchi hadjárata alatt született. Többször említésre került, hogy az anyja már a születése előtt elátkozta, Kataki segítségével, aki részt vett a Kagutsuchi elleni árulásban. Az átok pontos szövege ismeretlen, de biztos, hogy kiterjed a Samano vérvonalra is, amelynek minden tagjának meg kell halnia a lány felemelkedéséért, és Kagutsuchi megfogalmazásában a következményei közé tartozik, hogy egy napon "vagy a világ pusztul el jelenlegi formájában, vagy Ai veszíti el önmagát".

Valószínű, hogy gyerekként elsősorban az anyja képezte: Ai alapvetően úgy tűnik, hozzá kötődött erősebben, és Kagutsuchi is megjegyzi, hogy Aitoshi jól kitanította - bár az ő véleménye szerint ennek ellenére is "az ő lánya". Élete egy pontján Ai sikerrel elzárta az apját, aki az Izumói szentélyben, pecsétek alatt lett bebörtönözve.

Tudunk róla, hogy van egy testvére (vagy féltestvére), Itoshi, akivel egy ideig a kaland kezdete előtt együtt éltek, és Ai gondoskodott róla. A fiú azonban később tanúja volt egy mészárlásnak, amit a nő hajtott végre egy faluban, a kegyetlensége pedig elriasztotta - úgy vélte, hogy az a lény, aki ilyesmit tesz, nem lehet azonos a nővel, aki vigyázott rá, ezért megpróbálta megölni. Ai maga is dühös lett rá, úgy vélte, Itoshi cserben hagyja őt az emberekért, akiktől semmit nem kapott, visszatámadott és megszúrta a fiút. Itoshi később felépült a sérüléseiből, de Ai-nak sosem bocsátott meg.

Nagyjából egy évvel a játék kezdete előtt lemészárolta a Sanpuku ninjaklánt, Akai klánját - csak a lány maga, és egyik társnője, Yamime élték túl. Yamime később ragaszkodva a ninják kódexéhez, miszerint kóbor ninják nem élhetnek, szeppukut követett el - Akai életben maradt és vándorolni kezdett.

### A játék ideje alatt

A játék során Ai több szálon is feltűnik, általában negatív szerepkörben. Elsőként Akino szálán tűnt fel, ahol az apját, egy nagy sárkányt látogatott meg. A sárkány végig elutasító vele, sértegeti is, Ai viszont láthatóan fölényben érzi magát - először kéri, majd megfenyegeti a sárkányt és a félsárkány lányát, hogy álljanak mellé a harcában, különben elpusztítja őket. A csatában nyerésre áll, azonban kénytelen visszavonulni, amikor Gawan Mo is megjelenik.

Később feltűnik Sajorana álmában, mikor a lányt elrabolják: Sajorana ebben a látomásban egy ezüsttükröt lát egy havas tájon, de mielőtt megérintené, megjelenik előtte a nő azzal a kijelentéssel, hogy a tükör az ő öröksége. Később közli Sajoranával, hogy ő a történet másik fele és a kulcs - azt is megjegyzi, hogy "nem illik mások álmaiban vájkálni" arra utalva, hogy az álom eredetileg az övé volt, a tudata csak összekapcsolódott a lányéval. Egy érintéssel a homlokán ki is tudja lökni a látomásból, és Sajorana felébred.

Megjelenik később Kyushuban is, ekkor alakot vált, és egy Aiko nevű fiatal asszonynak adja ki magát, hogy Arashi segítségét kérje. Felhívja a figyelmét Itoshi mészárlására egy szigeten, és elküldi a nyomába, bőséges fizetséggel. Később, irreális sebességgel követi, mert a férfi sérülése után Higóban is csatlakozik hozzá, egyelőre álca alatt: Itoshi azonban felismeri, és nekitámad, amit könnyűszerrel hárít: megfenyegeti a fiút, hogy "legközelebb nem véti el a szúrást", majd egy mozdulattal eléri, hogy elveszítse az eszméletét. Ezután - az ekkor sérült, és félvak - Arashihoz fordul, megkérve, hogy tartson vele, és hadd lássa el a sebeit. A férfi kezdetben hezitál, de Ai hamar megnyitja az elméjét az empatikus képessége előtt, így arra jut, hogy bízik benne, és követi, hátrahagyva Nojikót és a sérült Itoshit.

Három nappal később a férfi felébred az Izumói templomban, ahol Ai több félszellemmel, szellemmel, onival és bakemonóval él - ekkor Ai felajánlja neki, hogy adna az elvesztett szeme helyett egy másikat, és elvezeti a Vörös Démonkirályhoz, aki bele is egyezik az alkuba, és odaadja a fél szemét, bár idővel kiderül, ez azt jelenti, hogy így Arashin keresztül ki is lát a börtönéből. A nő újabb egy hét múlva magával viszi a férfit Orochihoz is, akit megpróbál a maga oldalára állítani. Kezdetben úgy tűnik, ez nem fog sikerülni, a szellem túlságosan dühös, de idővel sikerül meggyőzni, és csatlakozik Ai-hoz.

Újabb néhány nap elteltével a szentélynél megjelenik Chisana - az egérlány részt vett a Kaenmaru által rendezett versenyen az Álmok Tükréért, de nem járt sikerrel, azt Horiuchi nyerte meg, Chisana csak egy kimonóval tért vissza hozzá. A történtek végtelenül feldühítik Ai-t: Arashi később megnyugtatja, de már megüti az egérlányt, nevet és fogadkozik, hogy legalább egy életet elvesz a főnixtől is. Arashi ekkor részletesebben kifaggatja a terveiről is - Ai ekkor állítja, hogy a tükörről ő maga sem tud sokat, de ha mást nem, legalább az energiáját megszerezhetné, és használhatná arra, hogy felépítsen egy új világot. Mielőtt azonban bármit tehetne, megjelenik egy árnykígyó Kanna testében - nincs sok esélye, és könnyen elkapják, de Arashi felismeri a lányt, így mikor Ai felajánlja neki, hogy utána mehetnek, és kideríthetik, ki küldte, kap az alkalmon. Így találkoznak először Rushannal, aki egy romos szentélyhez csalta őket - Arashi párbajozik vele, de nem tudja legyőzni, mert Kataki megjelenik és közbeavatkozik. Provokálni kezdi a nőt, kijelenti, hogy fél tőle, és arra bíztatja, hogy sújtson le rá - Ai tudja, hogy manipulálják, de a szellem rövidesen csapdába csalja, és ezzel hatástalanítja Orochit, majd megtámadja Arashit is. Ai ezen a ponton tényleg lesújt rá, de a hatalma elszabadul, örvény nyílik, ami kis híján beszippantja, és amiből Arashi húzza ki. Az örvényben hamarosan feltűnik az anyja, Aitoshi is, aki viszont százéves öregasszonynak tűnik, és megpróbálja megérinteni, hogy elszívja az erejét. Ai először nem ismeri fel a veszélyt, kinyúlna felé, és meg is szólítja, de Arashit a démonkirály figyelmezteti, így időben el tudja húzni, és meg tudja védeni a nőt. Aitoshi ekkor újabb örvényt nyit, azzal a kijelentéssel, hogy "lenyúzza a fiú arcát, hátha akkor Ai is meggondolja, hogy szüksége van-e rá, hogy sebezhetővé tegyék". Arashi innen már nem tudja kivinni a nőt, és csak egy távoli shamisen hangja menti meg őket. Aitoshi ekkor Katakival együtt távozik, Ai pedig el is sírja magát, kijelentve, hogy nem érti, az anyja miért akarta megölni.

A történtek után napokba telik, amíg felépül, és kijelenti, hogy még így sem nyerte vissza teljesen az erejét - ezért arra jut, hogy felkeresi Kaenmarut, és megöli, hogy ellopjon az erejéből. Arashi kezdetben ellenérzésekkel viseltetik a döntése iránt, de mikor kéri, beleegyezik, hogy elkíséri, néhány oni és bakemono társaságában is. Kaenmaru szomorúan üdvözli, és továbbra is kérdezi, hogy megéri-e neki a harc, Ai azonban ragaszkodik hozzá. A főnix nehezebb ellenfélnek bizonyul, mint számított rá, de végül meg tudja ölni és elszívja a lángjait - a hirtelen jött hatalom viszont megrészegíti, olyan, mintha egy pillanatra teljesen elveszítené az öntudatát, kegyetlen és agresszív lesz. Arashi ismét megpróbál hatni rá, ami látszólag sikerül is, de mielőtt távozhatnának, feltűnik a helyszínen Koji és Gawan Mo is: a sárkány elengedné őket, csak a további pusztítást akarja meggátolni, a fiú viszont mindenképpen támadni akar, úgy vélve, hogy csak több vér fog folyni, ha elmennek. Ai végül harcol vele, a szentély környékének jelentős részét lepusztítva, és némileg magát az épületet is megrongálva, de nem tudnak felülkerekedni egymáson. Kaenmaru és Gawan Mo végül sikerrel megállítják a harcot, és a sárkány elengedi a nőt Arashival, aki szégyelli a saját tehetetlenségét a harcban. Ai ekkor biztosítja róla, hogy számára sokat jelent a támogatása, és "őt még sosem mentették meg korábban", majd megcsókolja.

## Egyéb

* Gyakran hivatkoznak rá "Vörös Hold Kisasszonyként" is.
* Amikor először megjelenik Kyushu-ban, egy másik nő alakját veszi fel, hogy megszólítsa Arashit - ekkor Aiko-ként mutatkozik be (愛子 - a szeretet gyermeke) ennek első kanjija a valódi neve.
* A neve szeretetet, vagy szerelmet jelent.
* A kalandtrailerben két karakter is megjeleníti: az utolsó képkockán SP Higanbana volt Ai, de korábban, a templom égésekor, illetve Arashival való jeleneténél Shiranui adta az arcát.
* Karakterdala KOKIA-tól a Chouwa oto
* Készült hozzá HeroForge "akciófigura" dizájn: